Document ID: /roh_data/filtered/fineweb-2-filterrobots_roh.jsonl.gz/13675

Sana Surselva dovra temps per sa furmar
- Mesemna, 29.11.2017, 5:49
La Sana Surselva, l'organisaziun da sanadad dalla regiun Surselva, vul metter tut las siat chasas da tgira da la Surselva sut in tetg.
La Sana Surselva quai è l’organisaziun da la Regiun Surselva che posseda la maioritad da las aczias da l'ospital da Glion. La proxima funcziun da questa organisaziun duai esser d'unir tut la chasas da tgira e manar quellas en in avegnir communabel.
I dovra dapli temps
En tge furma che quai duai succeder n'è anc betg cler. Thomas Buchli, il president da la Sana Surselva, ha ditg ad RTR che la sfida da far quest pass saja pli gronda che spetgada. Perquai dovria l'organisaziun dapli temps. D'ina vart veglian ins nizzegiar las sinergias cun colliar las siat chasas da tgira e rinforzar las fermezzas da mintgina da quellas. Per sa cunvegnir sin in numnader communabel dovria quai bler temps. I saja da resguardar las filosofias da mintgina da quellas chasas. Ed era quai saja in process d'evaluaziun che dovria dapli temps, uschia Buchli.
Models concrets na datti anc betg
La cumissiun directiva s'entaupia per lavurar vi d'in concept per l'avegnir e quai concept na dastgia betg vegnir fatgs sut squitsch da temp. Models concrets per l'avegnir possian ins construir pir cura che tut quellas premissas sajan ademplidas, di Thomas Buchli.
La regiun da sanadad Surselva duaja vegnir sut in tetg, quai è era il giavisch da las chasas da tgira sezzas. Ussa haja num far il pass suenter la chomma, u sco Thomas Buchli di: «Nus stuain dar a quell'organisaziun il temps ch'ella dovra per sa furmar.»
RR actualitad 07:00